‘સુહાગ’માં પોલીસ અધિકારીને ગાતા દર્શાવે છે અને બચ્ચનને કારણે અમજદ ખાન ફસાઈ જાય છે. ‘દોસ્તાના’માં પોલીસકર્મીની મિત્રતાની રજૂઆત છે જ્યારે ‘બરસાત કી એક રાત’માં એક સમર્પિત પતિ તરીકે બચ્ચન છે, તો ‘ઇન્કલાબ’માં તે બિનસમાધાનકારી વલણ ધરાવતી વ્યક્તિની ભૂમિકામાં છે.‘આખરી રાસ્તા’માં પોલીસ અધિકારી તરીકે અમિતાભ પોતાના જ પિતા સામે ખડો રહી જાય છે. ‘ઇન્દ્રજિત’માં તે એક દીકરી માટે લડતો પિતા છે. ‘મહાન’માં તે મિજાજી છે તો ‘ગિરફ્તાર’માં પોલીસકર્મી તરીકે ડ્રામેટિક છે. જ્યારે ‘શહેનશાહ’માં બચ્ચન અધિકારી તરીકે જાણે કશી ખબર ન પડતી હોય તેમ વર્તે છે અને ‘બડે મિયાં છોટે મિયાં’માં એ જ બચ્ચન કોમેડી કરવા જતાં ઇરિટેટ કરે છે. ‘અકેલા’માં પણ તે પોલીસકર્મી જ છે, પણ ફિલ્મને દર્શકોએ નકારી કાઢી. ‘અક્સ’ને પણ ઇચ્છિત પ્રતિસાદ મળ્યો નહોતો. ફિલ્મ ‘ખાખી’માં નિવૃત્તિના આરે પહોંચેલા ડીસીપી અનંત શ્રીવાસ્તવની ભૂમિકામાં બચ્ચને જીવ રેડી દીધો હતો. ‘દેવ’માં અમિતાભ બચ્ચન જુનિયર ઓફિસર દેવપ્રતાપસિંહની ભૂમિકામાં છે. ગોવિંદ નિહલાણીની આ ફિલ્મમાં કોમી રમખાણોની પૃષ્ઠભૂમિ છે. ‘દેવ’ દર્શાવે છે કે સત્ય અને ન્યાય આગળ કોઈ અને કશું જ મહત્ત્વનું નથી.